Moyane in Mei op aanrandklag verhoor | Netwerk24
Deur Sesona Ngqqakamba, News24 11 Desember 2019 16:51
Die verhoor van Tom Moyane, voormalige kommissaris van die Suid-Afrikaanse Inkomstediens, op aanklag van aanranding van die ma van sy kleinkind, vind eers volgende jaar plaas.
Tom Moyane Foto: Argief
Moyane het Woensdag in die landdroshof in Roodepoort verskyn waar die saak tot Mei volgende jaar uitgestel is.
Hy was geklee in 'n roomkleurige baadjie, hemp en swart broek en het die regspan van AfriForum, asook sy eie regspan, met 'n glimlag gegroet voordat hy in die beskuldigdebank stelling ingeneem het.
Met sy vorige verskyning is sy saak uitgestel om vir AfriForum, wat hom privaat vervolg, tyd te gee om die dossier aan sy regsverteenwoordiger te oorhandig.
Phyllis Vorster, AfriForum se regsverteenwoordiger, het Woensdag aan die hof gesê kopieë van die dossier is aan die verdediging oorhandig en 'n verhoordatum is vir 5 en 6 Mei vasgestel.
Moyane is gewaarsku dat 'n lasbrief vir sy inhegtenisneming uitgereik sal word as hy nie dié hofsitting bywoon nie.
Moyane het haastig gelyk toe hy die hof verlaat het.
Hy word aangekla van aanranding met die doel om ernstig te beseer en van skade aan eiendom. Hy het na bewering die vrou, wat toe 17 was, in Mei verlede jaar aangerand. Haar naam word weerhou omdat sy ten tyde van die voorval minderjarig was.
Hy het haar na bewering tydens 'n rusie geskop. Mediese verslae het gewys haar kakebeen en buik was beseer.
Die nasionale vervolgingsgesag het geweier om te vervolg en gesê die vooruitsig op sukses is skraal. AfriForum het egter die saak onder leiding van adv. Gerrie Nel, hoof van sy private vervolgingseenheid, oorgeneem.